ദേവസ്വം ബോര്ഡില് ഹിതപരിശോധന ഇന്ന്, സി.ഐ.ടി.യു. ജയിച്ചില്ലെങ്കില് ശമ്ബളം വെട്ടിക്കുറയ്ക്കുമെന്ന് നേതാവിന്റെ ഭീഷണി ആലപ്പുഴ: ഇന്നു നടക്കുന്ന തിരുവിതാംകൂര് ദേവസ്വം ബോര്ഡ് ഹിതപരിശോധനയില് സി.ഐ.ടി.യു. യൂണിയന് ജയിച്ചില്ലെങ്കില് ശമ്ബളം വെട്ടിക്കുറയ്ക്കുമെന്നു നേതാവിന്റെ ഭീഷണി. ദേവസ്വം എംപ്ലോയീസ് കോണ്ഫെഡറേഷന്റെ സംസ്ഥാന നേതാവ് കഴിഞ്ഞ ചൊവ്വാഴ്ച അമ്ബലപ്പുഴയിലെ യോഗത്തില് നടത്തിയ പരാമര്ശങ്ങളാണു വിവാദമായത്. സി.ഐ.ടി.യു. പരാജയപ്പെട്ടാല് സര്ക്കാര് സാമ്ബത്തികസഹായം നിര്ത്തുമെന്നായിരുന്നു മുന്നറിയിപ്പ്. ഹിതപരിശോധനയില് ജയിച്ചില്ലെങ്കില് അടുത്ത മാസം മുതല് 30 ശതമാനം ശമ്ബളം വെട്ടിക്കുറയ്ക്കുമെന്നും അതുണ്ടാകാതിരിക്കാന് ഇടതുയൂണിയനുകള് അധികാരത്തില് വരേണ്ടതുണ്ടെന്നുമാണ് നേതാവ് പ്രസംഗത്തിനിടെ സൂചിപ്പിച്ചത്. ഇടത് അനുഭാവികളാണ് കൂടുതലെന്നും അവരെ പട്ടിണിയിലാക്കരുതെന്ന അഭ്യര്ഥനയുടെ അടിസ്ഥാനത്തിലാണ് സര്ക്കാര് ഫണ്ട് അനുവദിച്ചതെന്നും പ്രസംഗത്തില് പറയുന്നു. ദേവസ്വം ബോര്ഡിലെ അയ്യായിരത്തോളം ജീവനക്കാരാണ് ഇന്നത്തെ ഹിതപരിശോധനയില് വോട്ടര്മാരായുള്ളത്. സി.ഐ.ടി.യുവും എ.ഐ.ടി.യു.സിയും ഒരു പാനലായും ഐ.എന്.ടി.യു.സി, ആര്.എസ്.പി. യൂണിയനുകള് സഖ്യമായുമാണ് മല്സരിക്കുന്നത്. ബി.എം.എസും ഒരു സ്വതന്ത്ര യൂണിയനും ഒറ്റയ്ക്കു മല്സര രംഗത്തുണ്ട്. കഴിഞ്ഞ രണ്ടു തവണയും യു.ഡി.എഫ്. അനുകൂല യൂണിയനാണ് വിജയിച്ചത്.